পুরো কবিতা পাঠের পর যে কেউ স্বীকার করবেন, কবি হানিফ রাশেদীন ছোট ক্যানভাসে বড় দৃশ্য আঁকেন। মাত্র এগারো লাইনের কবিতা, কিন্তু বক্তব্য কি সুগভীর। তিনি দুর্বোধ্য ও অপ্রচলিত শব্দের মারপ্যাচে পাঠককে ভড়কে দিয়ে সমীহ আদায় করতে চাননি— এটিও স্বীকার করে নিতে হবে। পাশাপাশি স্বীকার করে নেওয়া ভালো, তিনি নিপুণ শিল্পী বটে, তবে উত্তরাধুনিকতার নামে কবিতায় বিমূর্ত চিত্র আঁকেন না। তাঁর চিত্রকল্প বোধগম্য, স্পষ্ট এবং নান্দনিকতায় উত্তীর্ণ। লক্ষণীয় বিষয় হচ্ছে, হানিফ রাশেদীনের কবিতায় আহ্বান আছে তবে সেই আহ্বান তাঁর পূর্বসূরীদের মতো ‘কে আছ জোয়ান’ বলে হায়দরি হাঁক নয়। তিনি মৃদুকণ্ঠে আহ্বান জানান এবং তাঁর প্রতিবাদও মৃদু।